**Bükkszentkereszt Község Képviselő-testületének**

**71/ 2022 (X.27) Önkormányzati Határozata**

Tárgy: Javaslat feladat-ellátási szerződés kötésére iskola- és ifjúsági egészségügyi feladatok ellátására

Bükkszentkereszt Község Önkormányzat Képviselő-testülete úgy határozott, hogy a DIEG Egészségügyi Szolgáltató Betéti Társaság Foglalkozás Egészségügyi Alapellátás (3530 Miskolc, Petőfi u. 2. sz.) képviseletében: dr. Dienes István feladat-ellátási szerződést köt az iskola- és ifjúsági egészségügyi feladatok ellátására az alábbi tartalommal:

Feladatellátási szerződés

amely létrejött egyrészről Bükkszentkereszt Község Önkormányzata (3557 Bükkszentkereszt, Kossuth u. 24., képviseli: Solymosi Konrád Ferenc polgármester ), mint megbízó ( továbbiakban: Önkormányzat);

másrészről DIEG Egészségügyi Szolgáltató Betéti Társaság Foglalkozás Egészségügyi Alapellátás (3530 Miskolc, Petőfi u. 2. sz.) képviseletében: dr. Dienes István, mint megbízott

az alulírott napon és helyen az alábbi feltételek szerint:

1.A szerződés célja és tárgya

1.1. Az Önkormányzat a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13.§ (1) bekezdés 4. pontja szerint köteles gondoskodni a területi ellátási kötelezettséggel járó iskola- és ifjúsági egészségügyi feladatok ellátásról heti 4 óra időtartamban.

1.2. Az Önkormányzat az 1.1. pontban megjelölt egészségügyi szolgáltatást az egészségügyről szóló 1997. évi CLIV. törvény (továbbiakban: Etv.) 3. § f) pontja szerinti egészségügyi szolgáltatókkal kötött vállalkozási szerződések alapján, az önálló orvosi tevékenységről szóló 2000. évi II. törvény (továbbiakban: Öotv. ) 1 § (2) bekezdés b) pontja szerinti olyan orvosi szakképesítéssel rendelkező személyekkel (illetve ilyen személy személyes közreműködésével működő gazdasági társaságokkal) kötött iskolaorvosi feladat ellátási szerződés útján kívánja ellátni, aki a hatáskörrel és illetékességgel rendelkező egészségügyi államigazgatási szerv (továbbiakban: egészségi államigazgatási szerv) által kiadott, Bükkszentkereszt település területére szóló önálló orvosi működtetési joggal rendelkeznek (továbbiakban: praxisjog).

1.3. Jelen szerződés alapján Megbízott az 1.2. pont szerinti egészségügyi szolgáltató.

1.4. Jelen szerződés alapján a szakorvosi szakképesítéssel rendelkező személy Dr. Dienes István aki a jelen szerződés tárgyát képező egészségügyi szolgáltatást személyesen jogosult és köteles ellátni.

1.5. Megbízott kijelenti, hogy az Öotv. 1.§ (2) bekezdés b) pontja szerinti orvosnak minősül.

1.6. A jelen szerződés tárgya: iskolaorvosi feladatok feladatok az iskolaegészségügyről szóló 26/1997 (IX. 3) NM rendelet szerinti ellátása..

2. A szerződés hatálya és az állami normatíva

2.1. A Megbízott az alábbi intézmény vonatkozásában köteles ellátni az iskolaorvosi feladatokat:

- Bükki Szlovák Nemzetiségi Általános Iskola 3557 Bükkszentkereszt, Széchenyi u. 2. (továbbiakban: Bölcsőde)

­- Bükki Szlovák Nemzetiségi Általános Iskola Répáshutai Tagiskolája 3559 Répáshuta Herman O. u. 2. sz.

- Bükkszentkereszti Szlovák Nemzetiségi Óvoda, Bölcsőde és Konyha 3557 Bükkszentkereszt Kossuth u. 32.

- Répáshutai Szlovák Nemzetiségi Óvoda és Konyha 3559 Répáshuta,Kossuth u. 20.

2.2. Felek rögzítik, hogy Megbízott megbízási díja havont a bruttó 5 600,- Ft.

2.3. Felek rögzítik, hogy Megbízott kizárólag a 2.2. pontban meghatározott díjazás alapján látja el bölcsőde orvosi szolgálatát, az iskolától külön díjazásra nem tarthat igényt, az iskola az ellátásért díjfizetésre nem köteles.

2.4. Felek rögzítik, hogy a Megbízott ezen szerződés révén a megbízási díj összegére – a tényleges feladatellátás alapján – 2022. november 1. napjától jogosult.

3. Az iskolaorvosi ellátás folytatásának helye

Felek rögzítik, hogy a Megbízott feladatát – annak jellegétől függően – a 2.1. pontban jelölt intézményben vagy mindenkori települési gyermekorvosi rendelőben (továbbiakban: Rendelőben) látja el. A Rendelőben történő iskolaorvosi ellátás a házi gyermekorvosi feladatellátást nem akadályozhatja.

4. Az ellátás költségei

4.1. Felek rögzítik, hogy Megbízott saját eszközeivel (berendezéseivel, kézi és gépi eszközeivel, anyagaival, stb.) és saját költségén köteles az iskolaorvosi ellátást biztosítani.

4.2. Megbízott kijelenti, hogy a karbantartás és a felújítás tekintetében vállalja a gépi és kézi műszerek biztosítását, teljes körű javítását, karbantartását, pótlását, új eszközök beszerzését a jelen szerződés megkötésekor hatályos jogszabályi minimumfeltételeknek megfelelően. felek megállapodnak abban, hogy amennyiben a jogszabályi minimumfeltételek módosulnak, úgy felek ezek biztosításáról külön megállapodást nem kötnek.

4.3. Megbízott kijelenti, hogy az iskolaorvosi ellátással kapcsolatos anyagokat, gyógyszereket, nyomtatványokat és minden más dolgot saját maga szerez be, azok költségeit saját maga állja.

4.4. Megbízott gondoskodik az egészségügyi textília mosatásáról.

5. Felek jogai, kötelezettségei

5.1. Megbízott kötelezettséget vállal arra, hogy 2.1. pontban jelölt intézményben végzi a gyermekek egészségügyi állapotának szűrését, alkalmassági vizsgálatát, közegészségügyi, környezet-egészségügyi és járványügyi feladatait, illetve a Rendelőben az intézményben bekövetkező sérülések, balesetek elsődleges ellátását.

5.2. Megbízott ellátási kötelezettségét személyesen köteles ellátni.

5.3. Megbízott akadályoztatása esetére köteles gondoskodni helyettesítőről.

5.4. A helyettesítést Megbízott szervezi meg és gondoskodik a helyettes díjazásáról.

5.5. Amennyiben Megbízott helyettest állítani nem tud, erről az iskolát, az Önkormányzatot és a lakosságot haladéktalanul értesíti.

6. A szerződés időtartama, módosítása és megszűnése

6.1. Jelen megállapodás a felek határozatlan időtartamra kötik azzal, hogy a megállapodás 6 hónapos felmondási idővel bármelyik fél írásban felmondhatja.

6.2. Az Önkormányzat azonnali hatállyal felmondhatja a szerződést, ha

- az iskolaorvos a feladat-ellátási szerződésben vállalt kötelezettségeit írásbeli felszólítás ellenére a részére írásban biztosított 30 napos határidő elteltével sem teljesíti,

- folytatólagosan megszegi a jogszabályban foglalt működésre vonatkozó előírásokat, vagy

- az iskolaorvos önálló egészségügyi tevékenység végzésére való jogosultságát bármely okból elveszíti.

6.3. A szerződés Megbízott részéről azonnali hatállyal felmondható, ha az Önkormányzat az e szerződésben foglalt kötelezettségét megszegi és írásbeli felszólítás ellenére 30 napos határidő elteltével sem teljesíti.

6.4. Jelen szerződést a Felek közös megegyezéssel módosítják vagy megszüntethetik.

6.5. Jelen szerződés kizárólag írásban, a Felek egyező akaratnyilatkozatainak írásba foglalásával és ezen dokumentum Felek általi aláírásával módosítható. Felek kijelentik, hogy jelen szerződésük szóbeli nyilatkozattal vagy ráutaló magatartással nem módosítható.

7. Záró rendelkezések

7.1. Jelen szerződésben külön nem szabályozott kérdésekben az Etv.,Öotv.,az ezen törvények végrehajtására vonatkozó jogszabályok, az egyéb egészségügyi és társadalombiztosítási jogszabályok valamint a Ptk. rendelkezései alkalmazandók. Az időközben bekövetkező jogszabályváltozások a jelen szerződést nem helyezik hatályon kívül, hanem amennyiben a jelen szerződéses rendelkezések későbbi jogszabályi rendelkezéssel ellentétessé válnának, a szerződés ezen pontjai helyébe a jogszabályi rendelkezések lépnek.

7.2. Szerződő felek jelen szerződést elolvasták, értelmezték, rendelkezéseit megértették, azokat magukra nézve kötelezőnek elismerték, és mint akaratukkal mindenben megegyezőt, jóváhagyólag aláírták.

Bükkszentkereszt, 2022. ………….

Megbízó önkormányzat részéről: Megbízott Dieg Kft. részéről:

……………………………………………. ……………………………………..

Solymosi Konrád Ferenc Dr. Dienes István

polgármester orvos

A képviselő-testület felhatalmazza a polgármestert a szerződés aláírására.

Határidő:azonnal

Felelős: polgármester